[{"text_idx": "#000008", "text": "Bydd gennych ro\u0302l ganolog yn y Ti\u0302m Arolygu ac Ymchwilio. Byddwch yn gweithio\u2019n agos gyda\u2019n holl ymchwilwyr arbenigol (mae pump ohonynt ar hyn o bryd) i ddarparu\u2019r arbenigedd a\u2019r cymorth geomatig sy\u2019n angenrheidiol i\u2019w galluogi i wneud eu gwaith. Byddwch yn arwain ar rhai elfennau ac yn helpu gydag eraill wrth wneud arolygon o safleoedd archaeolegol, henebion ac adeiladau hanesyddol ar hyd a lled Cymru, o bob cyfnod ac mewn amrywiaeth o amgylcheddau."}, {"text_idx": "#000009", "text": "Mae gwaith ein hymchwilwyr arbenigol yn cwmpasu archaeoleg, archaeoleg ddiwydiannol, adeiladau hanesyddol a phensaerni\u0308aeth, archaeoleg arforol, ac arolygu o\u2019r awyr. Bydd y ti\u0302m yn gweithio gydag amrywiaeth o asiantaethau, prifysgolion, a chyrff eraill i arolygu ac ymchwilio i\u2019r amgylchedd hanesyddol a\u2019i ddehongli. Rhai prosiectau presennol yw Pensaerni\u0308aeth yr Ugeinfed Ganrif, Adeiladau Ffydd, yr arfordir a\u2019r parth rhynglanw a\u2019r Tirwedd Lechi: Safle Treftadaeth y Byd."}, {"text_idx": "#000010", "text": "Byddwn yn ymgymryd a\u0302\u2019n gwaith arolygu\u2019n ddigidol gan ddefnyddio amrywiaeth o dechnegau a chyfarpar, gan gynnwys ffotograffiaeth safonol a ffotogrametreg i wneud arolygon ffotograffig ar y tir ac yn yr awyr (awyren ysgafn a dro\u0302n), GNSS i arolygu gwrthgloddiau, a laser-sganio i arolygu adeiladau. Byddwn hefyd yn comisiynu cwmni\u0308au allanol i wneud gwaith arolygu geoffisegol a LiDAR, ac weithiau\u2019n ymgymryd a\u0302 phrosiectau sonar arforol mewn partneriaeth a\u0302 sefydliadau eraill."}, {"text_idx": "#000011", "text": "Ffyrdd newydd o fapio bryngaer: ffotogrametreg a\u0302 dro\u0302n o Fryngaer Pendinas, Penparcau, Aberystwyth, ar o\u0302l hedfan dro\u0302n yn 2023. Mae\u2019r Model Arwyneb Digidol, sy\u2019n gywir i\u2019r centimedr, yn dangos amlinellau a gwrthgloddiau hynafol yr amddiffynfeydd cynhanesyddol, yn ogystal a\u0302 gwrychoedd ac olion aredig mwy diweddar."}, {"text_idx": "#000012", "text": "Mae gennym raglen eang a bydd ein gwaith arolygu\u2019n arwain at greu a lledaenu sawl math o gynnyrch, yn fewnol a thrwy gomisiwn, gan gynnwys cynlluniau a thrawsluniau archifol safonol, modelau 3D, animeiddiadau ail-greu, teithiau rhithiol, a Realiti Cymysg. Gallwch weld peth o\u2019n gwaith diweddaraf yma ac yma "}, {"text_idx": "#000013", "text": "Byddwn hefyd yn rhoi arweiniad a chyngor ar ddulliau arolygu i sefydliadau eraill yn sector amgylchedd hanesyddol Cymru, ac rydym wedi ymrwymo i ymchwilio i dechnolegau digidol arloesol ar gyfer y sector treftadaeth ac i\u2019w datblygu, ac i dynnu sylw at y datblygiadau diweddaraf yn y maes drwy gynnal cynhadledd Gorffennol Digidol flynyddol."}]